Do materského centra neprišli len mamičky s deťmi, ale aj veľa mladých ľudí
Považská Bystrica – Zaujímavú akciu zorganizovalo minulý štvrtok poobede materské centrum. Pozvalo do svojich priestorov v ZŠ Rozkvet na stretnutie s predstaviteľmi mesta, architektmi z bratislavskej firmy Cakov-Makara, ktorá je tvorcom architektonického návrhu centrálnej mestskej zóny (objavila sa nedávno pred Priorom na cityboardoch), pracovníkmi mestského úradu, ktorí majú na starosti nový územný plán mesta, ako aj miestnymi architektmi a zástupcami stavebnej firmy Považská združená, nielen mamičky, ale všetkých občanov, ktorí majú záujem o budúci výzor mesta.
Na začiatku vystúpil primátor Ľuboš Lackovič, aby oboznámil prítomných s rozvojovým plánom mesta na najbližšie obdobie. Tento úvod, ktorý mal byť stručný, prerušila koordinátorka stretnutia Milka Kvasnicová. Prítomní občania dali totiž dali jasne najavo svoju nespokojnosť s tým, že plánované stretnutie malo pôvodne celkom iný zámer a jeho obsah sa hneď na začiatku vymykal pôvodnému cieľu. Potom sa hovorilo už len o chystanej výstavbe v priestoroch medzi Hypernovou a Troma vežami a územnom plánovaní v rámci mesta. K dispozícii boli aj plániky a vizualizácie. Občanov najviac zaujímalo, či môžu ešte nejako ovplyvniť jej vzhľad. Nepozdávalo sa im, že sa počíta s prekrytím časti toku Domanižanky, pripomienky mali aj ku kamennému vzhľadu centra. Podľa ich slov sa obávajú, aby objekty, ktoré sa budú stavať, nemali vzhľad Troch veží, ktorý sa Považskobystričanom nepáči, a preto si vyslúžil ľudové pomenovanie "Krematórium". Pýtali sa i na umiestnenie plôch, ktoré by mali slúžiť ako oddychové zóny s parkami, detskými ihriskami, cyklistickými trasami, na zastúpenie zelene atď. Nastolila sa aj otázka umiestnenia skateparku. Podľa slov kompetentných pre ňu v priestoroch centrálnej mestskej zóny miesto vytvorené nie je. V budovách, ktoré majú pribudnúť, budú najmä bytové jednotky, hotel a v prízemných častiach obchody, reštaurácie a iná občianska vybavenosť. V podzemí sa plánuje s umiestnením garáží. Nadzemné parkovacie priestory majú byť zastúpené len mimimálne.
S detskými ihriskami a korzom pre peších sa v rámci územného plánu podľa slov inžinierky Daniely Šešovej z odboru rozvoja mesta počíta v priestoroch medzi pumpami a kúpaliskom na Lánskej. Tá neskôr vysvetlila občanom, čo je územný plán mesta a ako sa pripravuje. O plánoch na budovanie v centrálnej mestskej zóne diskutoval s občanmi inžinier Ladislav Vrbica. Jeho plány sú len predstavou, ktorá nemá záväzný charakter. O vzhľade budov, ktoré majú v centre mesta pribudnúť, rozhodnú podľa slov bratislavských architektov budúci investori. Na otázku občanov, či sa mesto neobáva, že v Považskej Bystrici pribudnú ďalšie budovy typu kongresovej haly, nedokončenej stavby, ktorá hyzdí mesto, ak investor nebude schopný stavbu dostavať, primátor mesta odpovedal, že túto skutočnosť ovplyvniť mesto nemôže. Nemôže podľa jeho slov ani zasahovať do toho, aké druhy obchodov pribudnú v prízemných častiach v centre mesta. Tieto skutočnosti ovplyvňuje podľa jeho slov trh. Pozemky aj samotné budovy sa však stanú majetkom investorov až po ich dobudovaní. Vydláždené plochy námestia zostanú naďalej majetkom mesta.
Bratislavskí architekti občanom vysvetlili, že ich návrh rieši len priestorové umiestnenie budov a otázku ich výšky. Vzhľad im dajú až samotní stavitelia na základe konkrétnych architektonických plánov.
Pokojnú a vecnú debatu občanov s odborníkmi občas rušili výmeny názorov pána primátora a ďalších kandidátov pre budúce komunálne voľby, ktoré mali emotívny a politický podtón.